Kronisk hodepine –en folkesykdom Kronisk hodepine er en samlebetegnelse for mange ulike hodepinetyper. En av tretti personer i alderen 30-44 år i Norge er plaget av kronisk spenningshodepine.
Lege og forsker Ragnhild Berling Grande har i sin avhandling "Primary chronic headaches in the general population" studert de kroniske hodepinetypene som er primære, dvs. som ikke skyldes skade eller annen sykdom. Kronisk spenningshodepine er den vanligste og utgjør 95% av disse. Kun 4% har kronisk migrene. Rundt halvparten tar reseptfrie smertestillende medisiner så ofte at det gjør vondt verre, det kan gi en såkalt "medikament-overforbruks hodepine". Rundt halvparten har migreneanfall i tillegg. Dette er altså sammensatte plager.
Hodepinen er "kronisk" når den opptrer minst halvparten av alle dager i minst 3 måneder. Kronisk spenningshodepine er en strammende, pressende hodepine, svak til middels sterk og ofte til stede i hele hodet.
Hodepineundersøkelsen ble gjennomført ved Akershus universitetssykehus i perioden 2005-2009. 30 000 personer i Akershus fylke fikk tilsendt et spørreskjema om hodepine. 72% svarte, 633 utvalgte personer ble undersøkt av lege og 109 personer deltok i en oppfølgingsundersøkelse.
Ved oppfølging etter 1 ½ år hadde overraskende mange redusert sitt pilleforbruk og 75% hadde ikke lenger et overforbruk. Hos 42% var hodepinen ikke lenger kronisk. Kanskje skyldes dette enkle råd fra legen – om hodepine og om riktig bruk av smertestillende.
Grande og hennes medforfattere fant at gruppen som overforbruker Paracet og Ibux scorer mye høyere på en skala for "psykisk avhengighet" enn de som ligger under overforbruks-grensen, 15 dager per måned. Kanskje kan skalaens fem enkle spørsmål brukes til å skille den ene gruppen fra den andre på en rask måte.
Avhandlingen bidrar med ny og detaljert kunnskap om folkesykdommen kronisk hodepine som bør være av vesentlig interesse for beslutningstakere i helse-Norge.